Nuwe biometriese ID-databasis bekendgestelMalusi Gigaba, minister van binnelandse sake (Foto: Cindy Waxa/ANA) Malusi Gigaba, minister van binnelandse sake, het Woensdag gesê sy departement is steeds, ondanks ŉ beperkte begroting, vasberade om die nasionale identifikasie-databasis ten volle te digitaliseer. Gigaba het die Outomatiese Biometriese Identifikasiestelsel (Obis) bekend gestel, wat na verwagting die ou databasis sal vervang. “Die geïntegreerde biometriese stelsel sal ŉ digitale, nasionale identifikasiestelsel vir Suid-Afrika daarstel,” het hy tydens ŉ mediakonferensie voor sy begrotingsrede in die parlement gesê. “Die Obis laat ons toe om verskeie vorme van jou identiteit te versamel, soos jou palmafdruk, voetafdruk en ons sal binnekort ook DNS versamel vir ŉ DNS-databasis.” Gigaba het gesê die doel is om Suid-Afrika gelyk te stel aan sommige meer gevorderde lande in die wêreld. Hy het ook gesê altesaam 10 miljoen slim-ID-kaarte is die afgelope vyf jaar uitgereik. “Toe die eerste kaart in 2013 uitgereik is, het ongeveer 38 miljoen mense groen ID-boekies gehad. Ek kondig graag aan dat ons nou 10 miljoen slimkaarte uitgereik het, ondanks uitdagings in infrastruktuur, stelsels en personeel.” Nomthandazo Maweni, wat die 10 miljoenste persoon is wat ŉ slim-ID-kaart ontvang, was in die parlement teenwoordig tydens ŉ seremoniële oorhandiging van haar nuwe identiteitskaart. Gigaba het gesê alhoewel die departement al ver gevorder het, sal die teiken, om al die groen ID-boekies oor die volgende vyf jaar te vervang, gewysig moet word. “As mens kyk waar ons in 2013 begin het, dan het ons momentum gekry, maar dit is onwaarskynlik dat ons teen 2023 die teiken van 38 miljoen sal haal.”